*Εισαγωγή*

Ο Άγιος Βασίλειος πάντα να μας φωτίζει
και τις καρδιές μας με χαρά κι αγάπη να γεμίζει

 ή

Καλημερίζω, φέρνοντας αέρα μυρωμένο
απ’ τ’ αφρισμένα κύματα χιλιοτραγουδισμένο

*Παινέματα – Σατιρικά δίστιχα*

Ο νέος χρόνος έφτασε και πάει η δραχμούλα
και τώρα ήρθε το ΕΥΡΩ και …κλαίγε μας μανούλα (2001)

Τυμπανιστή σταμάτησε κι έχω μεγάλο πόνο
πέθανε ο νομάρχης μας\* τον περασμένο χρόνο (2001)
 \* Γ. Καλουτάς

Εμάς τα κανονάκια μας είναι καλά και φίνα
γιατί έχουμε τη συνταγή από τον … Κουφοντίνα! (2002)

Τα ίδια δρομολόγια εδώ κι έναν αιώνα
και στα νησιά … «Σαρβάιβορ» περνάμε το χειμώνα (2003)

Στους τροχονόμους μια ευχή: να χάσουν τα στυλό τους
γιατί διπλό πληρώσαμε εφέτος το μισθό τους (2004)

Με τις αυξήσεις της ΔΕΗ μας άλλαξαν τα φώτα
το φως πια για να βλέπουμε … ανοίγουμε την πόρτα (2005)

Όλος ο κόσμος με χαρά κι αγάπη να γεμίσει
και σιδερένια η Αγγελική\* στη Χίο να γυρίσει (2006)
 \*Χατζηδημητρίου, δημοσιογράφος

Είναι κρίμα και άδικο η Χίος η παινεμένη
με τόσους Χιώτες ναυτικούς, δίχως πλοίο να μένει (2007)

Δήμαρχε, σε παρακαλώ, εγώ μικρό παιδάκι
το γήπεδο του Κοφινά, κάνε «Καραϊσκάκη!» (2008)

Όσο για το ασφαλιστικό, τι άλλο πια να πούμε
σύνταξη για να πάρουμε, κόκαλα θα μας βρούνε! (2009)

Η Τρόικα που φέρανε εφέτος στην Ελλάδα
μισθούς, συντάξεις κόψανε κι ακόμα θα ‘ρθουν κι άλλα (2010)

Κι αφού τα «φάγαμε μαζί», εγώ γιατί πεινάω
κι αντί για τα βιβλία μου χύμα χαρτιά κοιτάω; (2011)

*Επιλογικές ευχές*

Τώρα τους κάβους λύσετε, τις άγκυρες τραβάτε
κι αν σας ευχαριστήσαμε, να μας χειροκροτάτε!

Και τώρα θα σαλπάρουμε, προτού μας βαρεθείτε
του χρόνου, σαν ξανάρθουμε, να μας καλοδεχθείτε!

Χρόνια πολλά ευχόμαστε σ’ ολόκληρο τον κόσμο
και η καινούρια η χρονιά ειρήνη να ’ χει μόνο!

Παινέματα είχα να σας πω τόσα πολλά και άλλα
μα περιμένουνε πολλά καράβια στην αράδα!